Hvor meget - eller hvor lidt - plads har vi egentlig brug for i vores hjem? Det spørgsmål tog Marie og Peter Gravesen Cox udgangspunkt i, da de skulle bygge deres første hus. De har boet både i kolonihavehuse og små lejligheder, så de vidste, at de godt kunne bo sammen på få kvadratmeter, og de var der heller ikke i tvivl om, at deres næste hjem skulle være et tiny house. - Vi har i mange år været fascineret af friheden i det. Vi er ikke stavnsbundet, som man nemt kan blive i et stort hus, siger Marie. Tiny Houses er især udbredte i USA. Det er meget funktionelle huse på under 50 kvadratmeter – en ny måde at tænke huse på, som også gerne må sætte mindst muligt aftryk på klimaet. - Vi læste os frem til, at man i USA kun bruger 60 procent af huset. De 40 procent er døde kvadratmeter, som man skal varme op og bruge ressourcer på. Så vi ville lege med, hvor småt det egentlig kan lade sig gøre at bo, men stadig føle, at det ikke er at gå på kompromis med livskvalitet og luksus. Det skal være et hus og ikke en campingvogn. Bådvogn som fundament De to højskolelærere søgte inspiration og vejledning hos andre, der har bygget tiny houses og gik så selv i gang. De fandt en gammel bådvogn og byggede oven på det, og det er i høj grad det fundament, der har formet husets indretning. Det vil sige, at huset er på hjul og kan flyttes med en traktor, hvis de en dag ikke længere vil bo på Mors, hvor de bor nu. - Huset har ikke kostet så meget at bygge, så beliggenhed, beliggenhed, beliggenhed det har vi råd til nu, fordi huset er mere fleksibelt, og det betyder rigtig meget, siger Marie. På de 24 kvadratmeter har de fået plads til både entre, køkken, stue, badeværelse, walk-in-closet, masser af opbevaring og soveværelse i den 4 kvadratmeter store hems. - Det passer til vores behov nu og de kommende år, og så kan vi udvide, når behovene skifter, eller hvis vi for eksempel får lyst til at få børn. Men det er hus, vi skal have med os resten af vores liv, siger Peter. Mange ting har flere funktioner Marie og Peter byggede deres tiny house på cirka et halvt år, og det består næsten udelukkende af bæredygtige materialer og genbrugsfund. - Der er ikke noget skadeligt maling eller andre materialer, så hvis vi forlod huset, kunne det gå i et med naturen, fortæller de. For at få opfyldt alle deres ønsker har de den grad været nødt til at tænke kreativt. Derfor har flere ting flere funktioner, og nogle opbevaringsløsninger er lidt anderledes. Birkestammer er blandt andet brugt som hyldeknægte og bordben, en kost er omdannet til gardinstang, et gammelt juletræ er blevet stativ til køkkenredskaber og sko er hængt op med elastiksnor i klædeskabet. - Det gælder om at være kreativ, og flere ting skal have flere funktioner for at få det hele med, men det kan sagtens komme hen ad vejen. Det skal ikke være perfekt fra starten. Hvis man skal lave sit eget drømmehus, skal det tage udgangspunkt i ens egne drømme og behov, siger parret. Budgettet for byggeriet var 150.000 kroner. Der er nu få hundrede kroner tilbage på kontoen, som parret håber de kan få lidt solceller for, som skal op på taget.

Opsummering:
Parret har bygget et tiny house på hjul, som de skal have med sig resten af deres liv. Mange ting har flere funktioner i det bæredygtige lille hjem.